Predkladacia správa

     Informácia o realizácii uznesenia vlády Slovenskej republiky č. 72 z 25. januára 2006, uznesenia vlády Slovenskej republiky č. 166 z 22. februára 2006 a uznesenia vlády Slovenskej republiky č. 208 z 1. marca 2006 v pôsobnosti Zboru väzenskej a justičnej stráže poskytuje vláde SR informáciu o stave pripravovaných prevodov nehnuteľného majetku štátu v správe Zboru väzenskej a justičnej stráže.

     V predkladanej informácii Zbor väzenskej a justičnej stráže zdokumentoval vykonané kroky pri príprave prevodu vlastníctva neupotrebiteľného majetku štátu bývalej tabakovej továrne v Rimavskej Sobote a zámeny pozemku v areáli Otvoreného oddelenia  na výkon trestu Žabí majer v Bratislave.

     Poukazuje na potrebu procesu prevodu a zámeny pozemku z pohľadu ich nevyhnutnosti pre Zboru väzenskej a justičnej stráže.

     Prevod majetku štátu bývalej tabakovej továrne v Rimavskej Sobote bude zabezpečený v súlade so zákonom č. 278/1993 Z. z. o správe majetku štátu v znení neskorších predpisov. Ďalšia správa a prevádzka areálu bývalej tabakovej továrne  v Rimavskej  Sobote   by  mala   nežiaduci  dopad	 na výdavkovú časť štátneho rozpočtu. Uvedený prevod súkromnej zahraničnej spoločnosti naviac vytvára predpoklad k naplneniu programového vyhlásenia vlády v oblasti vytvárania nových pracovných miest v regióne Rimavská Sobota.

     Zámena pozemku v areáli Otvoreného oddelenia na výkon trestu na Žabom majeri v Bratislave je nevyhnutná pre plnenie schválenej koncepcie väzenstva na roky 2008 – 2010 a zabezpečuje postupnú prípravu na vytvorenie nových ubytovacích kapacít v Zbore väzenskej a justičnej stráže.

     Uvedený predaj prebytočného majetku štátu bývalej tabakovej továrne v Rimavskej Sobote a zámena časti pozemkov v areáli Otvoreného oddelenia na výkon trestu  Žabí majer v Bratislave nemá dopad na výdavkovú časť štátneho rozpočtu.